汴河
作者：孔武仲
朝代：宋

paragraphs: {禜示=石}渠斜與昆河接，河遠渠慳幾可涉。
狂霖一漲高十尋，迅瀉東來比三峽。
崩騰下與淮泗會，清泚亦容伊雒雜。
横空九闕真垂虹，怒捲千艘如敗葉。
祇堪平地看洶湧，何事乘危理舟楫。
共夫鵝鸛行天上，遙與谷中相應答。
但憂心手一乖迕，巨舶高檣兩摧折。
而余進退久安命，掲厲以望初不懾。
妻孥亦已慣江湖，笑語猶如泛山陿。
鳴弓擊柝驚夜盜，掘茹撈鰕佐晨饁。
時登絕逕步榆柳，或面荒陂看鳬鴨。
我生東南趣向野，揮弄清溪看苕霅。
枕流潄石真所便，履濁凌險終未愜。
觚稜漸喜金闕近，釜甑何憂米塩乏。
渾如海客泛枯槎，繚繞明河望閶闔。